L’Ajuntament d’Algemesí premia Trencadís Café-Restaurant, Floristeria Flor de Lis, L’Encontre Bar&Café i Oafitgym per l’ús del valencià als seus establiments
29 de juny de 2023

En aquesta edició s’ha premiat com a empresa consolidada que haja destacat en l’ús del valencià en la retolació i en el material imprés a Trencadís Café-Restaurant i Floristeria Artesana Flor de Lis.

Pel que fa a empresa de nova creació que haja destacat en l’ús del valencià en la retolació i en el material imprés en guardó ha sigut per a L'Encontre Bar&Café.

Finalment, l’empresa que haja destacat en l’ús del valencià aplicat a les noves tecnologies ha sigut OAFITGYM.

A cada empresa guardonada se li atorga, a més del diploma acreditatiu, un premi de 600 euros i se li concedeix un segell que avala el reconeixement per part de l’Ajuntament com a empresa que promociona i dignifica l’ús del valencià.

Enguany es compleix la 25 edició d’una convocatòria que ha esdevingut precursora i referent d’altres que han anat apareixent arreu del territori valencià.

Per tercer any consecutiu, aquesta convocatòria compta amb la subvenció de la Diputació de València, com a mostra de l’aposta clara que des d’aquesta institució es fa pel foment d’aquest tipus de convocatòries en l’àmbit local.

Tant des del jurat del Premi, com des de l'Agència de Promoció del Valencià d'Algemesí, organitzadora del certamen, s’ha volgut destacar la qualitat de les propostes presentades i l’ús acurat que fan de la llengua. A més, en l’edició d’enguany s’han premiat empreses d’àmbits tan diferents com l'hostaleria, l'artesania en flor o l’activitat física, fet que demostra el caràcter transversal i la naturalitat amb què el comerç local fa ús de la nostra llengua.